Fra stinkende betonbassin til blågrønt vartegn for København

Titusindvis af københavnere bruger hver uge Søerne i Indre By til at løbe, gå ture eller bare nyde et åndehul midt i byen. Desværre kender de også alle sammen til stanken fra dem, algerne på overfladen og affald i vandkanten og i sommermånederne kan det toppe med meterhøje bunker af stinkende slam der jagter enhver turist bort. Faktisk var der så meget skidt at fugle begyndte at byge reder af det affald der flød rundt i Sortedams Sø. Det er uværdigt for vores hovedstad og dybt klamt at befinde sig i.

I dag er Søerne noget nær det stik modsatte af, hvad København ellers er kendt for. Hvor vi bryster os af havnebade, bynatur og grøn omstilling, er Søerne en slags overset bagside. Et stillestående vandmiljø med grønne alger, et dyreliv der mest består af måger og skarver, betonkanter der smuldrer, og stier hvor fodgængere, løbere og cyklister kæmper om for lidt plads. Søerne lugter ofte dårligt. Man mærker det, når man står ved klamydiaslottet en varm sommerdag. Det er ikke en park – det er et trafikknudepunkt med grønt potentiale.

Nu står vi så med regningen: Udover de 21,5 mio. kr. afsat i 2022 til genopretning af søbredden langs strækningen ved Østerbrogade og ved Sankt Jørgens Sø har Københavns Kommune brug for yderligere 105 mio. kr. for at udbedre de nedbrudte bassinkanter. Det er nødvendigt. Til sammenligning kostede hele Lille Langebro under 100 mio. kr. Men giver det mening at bruge 125+ mio. kr. på udelukkende at bevare status quo? På at genskabe nogle nøgne stenkanter fra 1920’erne uden anden effekt end kosmetisk vedligehold? For mig at se er svaret nej. Det vil være uambitiøst og kortsigtet kun at lappe de slidte mure uden at gøre Søerne til et bedre byrum – med fokus på klima, biodiversitet og byliv.

Vi behøver ikke lede længe efter inspiration – vi kan bare kigge på forskellen mellem Sankt Jørgens Sø og de to øvrige. **Den største forskel på søerne er brinkerne**: Langs strækninger af Sankt Jørgens Sø skråner bredden naturligt og er dækket af rørsump af tagrør, græsser og andre sumplanter, mens Peblinge Sø og Sortedams Sø består nøgne af stejle, blotlagte kanter uden nogen som held **bredvegetation**– ikke en eneste sivskov langs kanten. Det betyder, at Sankt Jørgens Sø fremstår langt mere som en rigtig natursø med meget gunstigere vilkår til fugle- og dyrelivet, mens de andre to mest af alt ligner kunstige bassiner.

Vi behøver ikke engang ændre eller ødelægge de fredede stenmure. Jeg foreslår at vi etablerer lave bræmmer med rørskov langs kanten eller flydende planteøer, der kan forankres i søbredden. Når sommeren er tør, bliver en mudderørken på bunden blotlagt pga. lav vandstand – Den del af sen burde beplantes med rørsump til gavn for biodiversitet, miljø og æstetik og hvor der gives levesteder til ænder og fiskeyngel. Samtidig skal de eksisterende fugleøer have akut førstehjælp med beplantning der understøtter forskellige fuglearter og nye bør etableres, så der sikres et helle for ynglende fugle.

Grønne bredder og flere fugleøer vil gøre en stor forskel, men vi kommer ikke uden om, at **selve vandet i søerne skal forbedres**. Det stillestående, lave vand er roden til mange af problemerne. Radikale Venstre fik sidste år udarbejdet en omfattende analyse, som peger på to konkrete forslag der har til formål at genoprette Søerne vandkvalitet:

1. Et rensningsanlæg og højere vandstand, som skal rense Søerne løbende og potentielt gøre vandet så rent, at vi igen kan bade i Søerne, som i 1950’erne og som Københavnerne i dag bader i havnen.
2. Mere gennemstrømning af vand fra Lygten å, som vil være med til at hæve vandstanden og skabe mere bevægelse i vandet, så det ikke står og rådner. Her vil prisen være markant lavere, men med lidt mindre effekt. Under alle omstændigheder er pointen klar: Noget skal der ske med vandet, for status quo er ikke holdbart.

Min klare ambition er at Søerne skal være så rene at man kan bade i dem – Søerne skal være et grønt og blåt vartegn for København.

En vigtig sidegevinst ved at investere i Søernes vand og cirkulationer er robusthed overfor klimafornadringer. I fremtiden skal vandet fra skybrud udledes i Søerne, som et kæmpe opsamlingsbassin, der både giver mere gennemstrømning, men også sikrer at der kommer mindre vand i borgernes kældre.

Når vi taler om at skabe reel bynatur ved Søerne, kommer iv også til at se på omgivelserne som helhed. Trafikken langs søerne fylder og forurener for meget. Skal Sølandskabet blomstre, bør vi derfor overveje at dæmpe trafikken, på en hensigtsmæssig måde. Mit konkrete forslag er at ensrette alle ”Søgaderne” på østsiden til ensrette boulevarder og helt lukke af for alt der ikke er beredskabskøretøjer på Øster Søgade for at reducere bilpres og skabe plads til bredere promenader, caféliv og aktive byrum med plads til cyklister, fodgængere og ny beplantning. Alt dette vil binde områderne bedre sammen og gøre det tydeligt, at Søerne er ét sammenhængende, grønt parklandskab.

I dag ligger søerne som et nedslidt levn uden nævneværdig miljømæssig værdi. Lige nu er de bare... vand, blottet for visioner. Det er på høje tid, at vi opdaterer området til nutidens standard, genopretter dets værdighed og øger byens bæredygtige potentiale. Det skylder vi både københavnerne og klimaet. Når nu vi står over for at investere 105 millioner kroner – og sandsynligvis meget mere i de kommende år – så lad os bruge pengene klogt. Lad os skabe en virkelig bynatur-perle midt i København i stedet for blot at genskabe en stenørken.

Forestil jer Søerne om nogle år: Blågrønt vand, hvor springvand risler og ilter vandet. Bredder med vuggende tagrør og blomstrende sumpplanter, der skifter med årstiderne. Fugleøer med redenende svaner og ænder. Små broer og stier, hvor man kan krydse på tværs og komme tæt på vandet. Familier der fisker efter haletudser i rørskoven. Børnehaver på tur, der kan kigge på insekter og fugleliv i stedet for på cigaretskod og rotter. Og måske endda morgenbadere, der tager sig en frisk dukkert i Peblinge Sø en varm sommerdag. Alt dette kan blive virkelighed, hvis vi tør tænke nyt.

København har før formået at forvandle sine vandområder – tænk på, hvordan havnen gik fra forurenet industrikloak til et rent, rekreativt centrum for byliv. Det næste store blå-grønne kapitel i byens historie bør skrives ved Søerne.