# Regnbuefamilier – en ægte liberal løsning

Liberalismens hjørnesten er individets frihed til at vælge og handle selvstændigt, så længe det ikke skader andres ret til frihed eller fratager dem den. Dette gælder i alle aspekter af samfundet og er ikke begrænset til økonomisk, politisk eller religiøs frihed – det må nødvendigvis også gælde i spørgsmål om familieliv og forældrerettigheder.

Derfor må ægte liberalister, som værner om det enkelte menneskes ret til frihed ved selv at vælge sit liv og udtrykke sin identitet, støtte op om, at alle – uanset seksuel orientering eller kønsidentitet – har ret til at blive forældre, hvis de ønsker det, og at de skal have lige muligheder for at opnå dette.

Med en fødselsrate på 1,7 og en aldrende befolkning står Danmark over for alvorlige demografiske udfordringer. Derfor har vi ikke råd til at ignorere de mange LGBT+ familier, der gerne vil bidrage med kærlighed, omsorg og børn til den udsultede næste generationer, men som stadig i 2024, møder unødvendige barrierer. Ifølge en rapport fra VIVE er der i dag over 58.000 LGBT+ familier i Danmark med børn under 18 år, hvilket er hver fjerde LGBT+-samboende par i dag. Dermed er der både et stort potentiale, men også mange familier der møder mange juridiske, økonomiske og sociale udfordringer i ønsket om at blive forældre.

Derfor er det glædeligt, at Folketinget behandler et lovforslag der nu giver homoseksuelt mandlige par ret til medfaderskab som retligt forældreskab ligesom lesbiske par har haft i flere år, samt giver børn født gennem surrogataftaler juridisk anerkendelse af deres forældre fra fødslen. Men lad os ikke stoppe der.

Men hvorfor kun par?   
I årtier har vi set børn vokse op i regnbuefamilier med tre eller fire forældre, hvor flere voksne deler ansvaret for barnets opvækst. Og de klarer det fremragende! Disse familiekonstellationer er ofte endnu mere gennemtænkte end traditionelle, fordi forældreskabet er planlagt flere år i forvejen. Her er der ikke tale om spontane beslutninger efter et glas rødvin for meget.

Regnbuefamilier består typisk af lesbiske par der får et barn med deres ven, et homoseksuelt mandligt par der får et barn med deres veninde eller to par der går sammen om at skabe en kærlig familie. En familie med spandevis af kærlighed også fra de sociale forældre – altså de ekstra forældre – der bygger på kærlighed, ansvar og viljen til at skabe de bedste rammer – ansvar der bør bygge på et juridisk ansvar og anerkendelse, hvor forældrene ligestilles i samfundets systemer og lovgivning ift. konflikter, sygdom, dødsfald og adgang til AULA.

Som regnbuefamilie er der stadig betydelige udfordringer i at kun to forældre kan juridiske anerkendes, hvilket stiller sociale forældre (resten af forældrene) uden rettigheder til barnet, også selvom de spiller en central rolle i barnets liv. Desuden må regnbuefamilier ofte ty til dyre privatløsninger ift. surrogatmuligheder, samt kontrakter og juridisk bistand, for at sikre den enkelte forælders rolle. Og selv i 2024 er der trods fremgang, stadig rigeligt med fordomme og manglende forståelse for, hvordan regnbuefamilier fungerer samt stigmatisering i medfaderskab.

Betyder det at et barn bør kunne have et ubegrænset antal forældre?   
Så længe barnets trivsel, forældrenes kærlighed og deres ansvar er sikret og overholdt – og kun så længe de ting gælder – bør en liberal familiepolitik støtte dette. Men er denne grænse allerede nået ved 2 personer? Flere forældre giver også flere ressourcer både følelsesmæssigt, økonomisk og praktisk og kan give barnet en bredere base af kærlige relationer og større tryghed. Og er det værre end den ”klassiske kernefamilie”, hvor skilsmisseraten stadig er tæt på 50%?

Hvis man som liberal ønsker et samfund baseret på frihed, ansvar og lighed, må vi give alle familieformer samme muligheder og rettigheder. Det handler ikke om at give særbehandling til LGBT+-familier. Det handler om at fjerne unødvendige barrierer, og sikre, at kærlighed og engagement er det, der anerkendes og støttes – ikke kun det traditionelle billede af mor og far.

Så lad os tage friheden i hånden – eller den sure ble, hvis det skal være – og garantere, at alle familier kan bidrage til fremtidens generationer. Familien er ikke bare én størrelse, og det er på tide, at vi anerkender regnbuens mange farver som en større del af løsningen. For ægte frihed og ansvar stopper ikke ved det traditionelle familieliv. Det springer ud og former sig i alle konstellationer.

*Mikkel Erik Rasmus Schmidt*

*Barnløs homoseksuel og medlem af Radikale Venstre*

Skrevet til Berlingske som en lang kommentar 4.500 anslag med mellemrum